বিরাট কোহলিদের ম্যানেজার রবি শাস্ত্রীও তাঁর প্রশংসায় পঞ্চমুখ। তিনি টেস্ট ক্রিকেটে মহেন্দ্র সিংহ ধোনির উত্তরসূরি। বাংলার ঋদ্ধিমান সাহা কিন্তু ধোনির রাস্তাতেই হাঁটবেন। হাঁটবেন বলেই আধুনিক ক্রিকেটের ‘মহা-অস্ত্র’ ব্যাটসম্যানদের স্লেজিং করার খেলায় নামবেন না। 
স্লেজিং নিয়ে তাঁর মতামত জানতে চাওয়া হলে ঋদ্ধিমান বলেছেন, ‘‘আমি কখনও দেখিনি এমএস ধোনি কাউকে স্লেজিং করছে। তাই স্লেজিং করতেই হবে এমন বাধ্যতামূলক কোনও কথা নেই। কখনও কখনও (ব্যাটসম্যানকে চাপে রাখতে) হয়তো আমরা বললাম, পিচ খুব খারাপ। অথবা বললাম, তুমি একটা বাজে শট খেলেছ। এইটুকু পর্যন্ত ঠিক আছে। কিন্তু তার বেশি না।’’
ধোনির উত্তরসূরি হলেও ঋদ্ধির ‘আইডল’ কিন্তু অ্যাডাম গিলক্রিস্ট। কেন তার ব্যাখ্যাও করেছেন, ‘‘আসলে ছোটবেলা থেকেই অ্যাডাম গিলক্রিস্ট আমার ভীষণ পছন্দের ক্রিকেটার। সেটা ওর ব্যাটিং আর উইকেটকিপিং স্টাইলের জন্য। আমার মনে হয়, ও হল একজন আর্দশ উইকেরক্ষক। অন্য অনেকেও অবশ্য আছে। যেমন মার্ক বাউচার বা ইয়ান হিলি। ওরাও ভাল। কিন্তু অ্যাডাম গিলক্রিস্টই আমার প্রিয়।’’
খানিক চাপে থেকে ক্রিকেটটা খেলতে তাঁর ভালই লাগে। বেশি খুশি হন তাঁর পারফম্যান্সে দল ভাল ফল করলে। বলেছেন, ‘‘আমাকে আমার ছোটবেলার কোচ জয়ন্ত ভৌমিক সবসময় বলতেন, যদি আমি নিয়মিত ভাল খেলি তাহলে সবসময়ই নির্বাচকদের মাথায় আমার নামটা থাকবে। উনি সবসময় বলতেন, কখনও নিজের জন্য খেলবে না। খেলবে টিমের জন্য।  সামান্যতম সুযোগ পেলেও চেষ্টা করবে টিমের সামগ্রিক পারফরম্যান্সে তার একটা ছাপ রেখে যাওয়ার। আজও আমি সেটাই করার চেষ্টা করি।’’
ঋদ্ধি খেয়ালই করেননি কলম্বোয় শ্রীলঙ্কার বিরুদ্ধো তৃতীয় টেস্ট ম্যাচটা তাঁর ক্রিকেট জীবনের শততম প্রথম শ্রেণীর ম্যাচ হতে যাচ্ছে। বলেছেন, ‘‘এখনই জানলাম এটা আমার একশো নম্বর ম্যাচ। সন্দেহ নেই এটা বড় মাইলস্টোন। তবে আমি কিন্তু আরও অনেকদিন খেলতে চাই।’’
ধোনির মতো ঋদ্ধিমানও কিন্তু মফস্বলের ছেলে। বহু বাধা অতিক্রম করে শিলিগুড়ি থেকে এসে কলকাতায় নিজেকে প্রতিষ্ঠিক করেন। আজও পিছনে ফিরে তাকালে তাঁর সেই সব দিনগুলির কথা মনে পড়ে। বলেছেন, ‘‘শিলিগুড়ি থেকে এসে নিজেকে প্রতিষ্ঠিত করাটা বেশ কঠিন ছিল। থাকার জায়গা চাই। চাই ভাল ক্লাব। সঙ্গে সুযোগও। তারপর আপনাকে ভালও খেলতে হবে। আমার একটাই লক্ষ্য থাকত, নিয়মিত ভাল কিপিং করা এবং রান করে যাওয়া। সেটা করেছি বলেই প্রথমে বাংলা দলে এবং পরে জাতীয় দলে সুযোগ পেয়েছি।’’
ভারত কী কলম্বোতেও জিতে সিরিজ ৩-০ করবে? ঋদ্ধিমানের জবাব, ‘‘আমরা এখনও ৩-০ করা নিয়ে ভাবছি না। এক-একটা করে ম্যাচ নিয়ে ভাবি। যেভাবে খেলে ২-০ হয়েছে, সেভাবেই শেষ টেস্টেও খেলতে চাই।’’